text: 
  Resultatet for 1991/92 er præget af koncernens store internationale 
  investeringer inden for fødevaresektoren. Især inden for føde- og 
  drikkevarer, der omfatter såvel sukker- som spritfabrikkerne, har 
  indtjeningsudviklingen været tilfredstillende trods lave 
  verdensmarkedspriser på sukker. Kun Frigodan, producent af dybfrosne 
  grøntsager, trak sektorens regnskabsresultat i den forkerte retning som 
  følge af sidste års fejlslagne ærtehøst i Danmark.
  
  Intet gennembrud for Nutrio
  
  Føde- og drikkevarer udgør ca. 40 pct. af Danisco-koncernens omsætning.
   Grindsted Products, der fremstiller fødevareingredienser, har præsteret 
  en stigning på 3,4 pct. i det primære driftsresultat til 244 mill. 
  kr.. Der ventes en fortsat tilfredsstillende udvikling. Dog noterer 
  koncernledelsen i regnskabsmeddelelsen, at den nye Nutrio-division i 
  Haderslev endnu ikke har opnået det markedsgennembrud, der kan gøre 
  divisionen rentabel.
  
  Problemer med emballage
  
  Emballagesektoren volder Danisco betydelige problemer. Specielt Danish 
  Paper Packaging, der fremstiller papirbaseret emballage, har skuffet. 
  Det har dog ikke forhindret, at selskabets direktør, Per Løkkegaard, 
  nu optages i Daniscos koncerndirektion med ansvar for såvel Danish 
  Paper Packaging som Rackmanns Fabriker.
  
  
  
  